Miera politických slobôd vo svete poklesla v roku 2008 tretí rok po sebe, uviedla v utorok organizácia na ochranu ľudských práv Freedom House vo svojej výročnej správe. Správa posudzuje politické slobody a občianske práva v 193 krajinách sveta a 16 vybraných sporných teritóriách. Slovensko je medzi krajinami označenými ako slobodné.
Kvôli politickým udalostiam poklesli v hodnotení Rusko a Grécko. Rusko poznamenali voľby, ktoré "neboli ani slobodné ani spravodlivé", Grécko zas kleslo pre decembrové celoštátne nepokoje a neschopnosť vlády riadiť situáciu. Irak si v správe polepšil napriek rokom nepokojov, ktoré nasledovali po vojne, vedenej Spojenými štátmi. Lepšie ohodnotenie dostala aj Malajzia, kde sa pri voľbách prejavila opozícia. (tasr)